runetrust/blame-folketinget-dk huggingface dataset:
Rune Lund (EL), 2017-05-09:
Pakken indeholder et forslag om, at det skal være nemmere for kommuner og politiet at forbyde bestemte personer at samles i en rockerborg, og det vil være muligt at forbyde bestemte personer at komme på en ejendom, hvis naboerne føler sig generet, og hvis det medfører en væsentlig ulempe og utryghed for de omkringboende.
Pia Gjellerup (S), 2005-06-17:
Så må man overveje, hvilken vej man vil gå, og hvilken proces man vil bruge på Færøerne for at komme til det politiske endemål, og hvis man bliver enig om fuld selvstændighed, skal det virkelig være fuld selvstændighed, og det er selvfølgelig ikke på dansk regning, for så er det jo ikke fuld selvstændighed.
Carsten Hansen (S), 2012-04-24:
Jeg vil også sige i dag, at vi kan understøtte rammerne, de generelle rammer, og sikre, at mulighederne er til stede, men det er der, hvor man har lokale ildsjæle, der flytter derud og vil noget særligt – her tænker jeg på Bagenkop, jeg tænker på Cold Hawaii ved Klitmøller osv. – at vi kan se, at lokale ildsjæle virkelig flytter noget.
Sonja Mikkelsen (S), 2000-02-02:
HT har i forbindelse med afsøgningen af de forskellige muligheder, der er i forbindelse med Nørreport Station, gjort opmærksom på, at hvis Hovedstadens Trafikselskab skal løse opgaven som alternativ til en åbning af Nørreport Station, vil det tage adskillige måneder, før man kan etablere et sådant erstatningssystem.
Pernille Schnoor (S), 2016-03-02:
Nu er der en del mennesker, der er rigtig kede af, at forudsætningerne for den udregning, som ministeren kommer med her, er, at de historiske bygninger på Dansk Jagt- og Skovbrugsmuseum, som stammer fra Hirschholm Slot, er en forudsætning for, at det økonomisk kan løbe rundt eller give overskud, eller hvad ministeren vil kalde det.
Villy Søvndal (SF), 2013-04-24:
Derfor synes jeg, at det klareste svar, jeg er i stand til at give, er, at på nuværende tidspunkt er der således fortsat en udredning i gang, der skal sikre det bedst mulige grundlag for en stillingtagen til spørgsmålet om eventuel udvinding og eksport af uran og andre radioaktive stoffer.
Ole Birk Olesen (LA), 2021-02-04:
Formålet med at stoppe vanvidskørsel er et godt formål, men ikke at bruge dette middel, som gør, at folk ikke kan hjælpe hinanden i naboskabet, og at folk ikke kan benytte sig af delebilsordninger, hvor man stiller bilen til rådighed for andre, som ikke har bil, fordi man jo ikke nødvendigvis kender de mennesker så godt, at man ved, at de aldrig kunne finde på at køre så meget for stærkt, at det er vanvidskørsel.
Anne Valentina Berthelsen (SF), 2023-02-28:
SF går meget op i, at vi skal gøre op med social kontrol i etniske minoritetsmiljøer, men som jeg ser det, ville det være mere relevant, om forslagsstillerne f.eks. var kommet med et forslag om at styrke uddannelsesinstitutionerne og uddannelsen af lærere og pædagoger til at spotte det her og hjælpe de unge kvinder, som bliver påvirket af det.
Morten Østergaard (RV), 2007-01-10:
Det, der er interessant, og det, som spørgsmålet i dag går på, er, om man på baggrund af den FN-rapport, der decideret anbefaler ikke at foretage hjemsendelser, fortsat fra regeringens side – altså fra politisk hold med det politiske ansvar, ministeren har – vil bestræbe sig på at få en aftale om at sende folk hjem også til de sydlige og centrale dele af Irak, hvor FN altså anbefaler det modsatte.
Peter Skaarup (DF), 2000-05-03:
Nu omtaler ministeren en enkelt sag, et enkeltstående tilfælde, men jeg har forstået på den omtale, der har været i dagspressen, at man nu har givet instruks om, at der ikke længere må afsiges udvisningsdom i tilfælde som det her, under henvisning til den højesteretsdom, vi har set.
Morten Bødskov (S), 2012-06-06:
Jeg kan i den forbindelse nævne, at det følger af Justitsministeriets vejledning om lovkvalitet, at høringsfristen må afpasses efter de nærmere omstændigheder, men bør være så lang, at de hørte parter har mulighed for at udarbejde fyldestgørende svar.
Bent Bøgsted (DF), 2021-08-26:
Jeg er enig i, at direkte lønforhandling er overenskomst, men det andet er noget, hvor regeringen skulle have grebet ind, og hvis regeringen havde grebet ind fra starten af og havde sagt, at vi går i gang med at se på den tjenestemandsreform, fjerne den, og se på, hvad der er i strukturen, der hindrer, at der kommer en normal løndannelse i overenskomsterne, så kunne regeringen i dag have stået som sejrherre og sagt: Vi har lyttet til sygeplejerskerne.
Søren Søndergaard (EL), 2003-10-10:
Det, vi har kæmpet for altid og advaret imod, nemlig at man opbyggede en europæisk union, skulle vi lige pludselig lægge os fladt ned og sige, at det vil vi ikke kæmpe imod længere? Nej, det vil vi selvfølgelig fortsat kæmpe imod, og den måde, vi kan kæmpe imod det på, er med blyanten, når folkeafstemningen kommer, ved, at vi ligesom et flertal i den danske befolkning sætter vores kryds ud for nej til opbygning af en europæisk unionsstat.
Jens Henrik Thulesen Dahl (DF), 2019-03-13:
Mener ministeren, at det er rimeligt, at Assens Kommune er forpligtet til at tilbagebetale 50 mio. kr. i selskabsskat i en sag, der går tilbage til 2001 og dermed ikke er i overensstemmelse med de almindelige forældelsesfrister, samtidig med at kommunen i forvejen ikke er eller har været part i selve sagen?
Finn Sørensen (EL), 2017-12-12:
Næ, der, hvor problemet kan opstå, er i forhold til tredjelandes borgere, hvis det bliver et generelt princip, som det jo er for Dansk Folkeparti og for den borgerlige lejr, at udenlandske arbejdere generelt skal opfylde alle mulige optjeningskrav, for de kan få adgang til sociale ydelser.
Anna Kirsten Olesen (S), 2010-11-11:
Jamen så vil jeg gerne bede ordføreren om et godt råd, med hensyn til hvad jeg skal sige til kollegaer fra Skagen – jeg kommer som LO-formand fra Aalborg – om den der økonomiske ansvarlighed og finanskrise; om jeg kan bruge de ord til noget i forhold til de fyrede medarbejdere deroppe, som ikke kan få en uddannelse, på grund af at der nu bliver skåret i det.
Kamal Qureshi (SF), 2004-05-10:
Jeg vil gerne takke ministeren for, at ministeren netop fremhæver, at det her forslag ikke på nogen måde vil påtvinge trossamfundene at foretage nogle bestemte handlinger, tværtimod, vil jeg næsten sige. Derfor vil jeg netop gerne spørge ministeren, hvad begrundelsen for afvisningen af forslaget så er, for jeg mener, at hvor vi med forslaget ikke ønsker at pålægge trossamfundene at handle på en bestemt måde, kommer ministerens holdning netop til at gøre det modsatte.
Svend Aage Fauerholdt (DF), 2001-03-15:
Vi har i hvert fald i Dansk Folkeparti tiltro til, at det nærhedsprincip, som er ude i kommunerne, de folk, de vælger som kommunalpolitikere, er fuldt på højde også med os, der bliver valgt her i Folketinget, og det gælder også de mennesker, som bliver valgt i amterne.
Morten Østergaard (RV), 2016-03-15:
Så vil jeg også bare sige, når man hører diskussionen i dag om, hvad pengene så kan bruges til: Den kassedame, som statsministeren omtalte tidligere, bliver jo hverken rigere eller fattigere af, at der indføres et kontanthjælpsloft for dem, der er på kontanthjælp.
Rosa Lund (EL), 2020-06-18:
Sidste sommer slap vi heldigvis, vil jeg sige fra Enhedslistens side, af med en regering, der gjorde det til sit erklærede mål at gå til kanten af Danmarks internationale konventioner og udfordre konventionerne, og som var villig til at løbe en procesrisiko, når der skulle laves stramninger på udlændingeområdet.
Kaare Dybvad Bek (S), 2020-04-28:
For at modvirke en kapitalisering af denne undtagelse for øget frasalg af andelsboligforeningernes ejendomme foreslås det samtidig at lovfæste normalvedtægtens krav om et flertal på fire femtedeles flertal for at vedtage forslag om salg af fast ejendom eller om foreningens opløsning.
Ellen Trane Nørby (V), 2019-02-06:
Sundhedsforvaltningerne overtager nogle af regionernes driftsområder på sundhedsområdet, mens de tværgående opgaver, der hensigtsmæssigt kan koordineres på tværs af sundhedsforvaltningerne, f.eks. it, rykkes op på nationalt niveau, og at indkøb og akutberedskab forankres i Sundhedsvæsen Danmark, så vi får fælles standarder på tværs af landet.
Mattias Tesfaye (S), 2022-06-03:
Jeg er selv frustreret over, at man skal være utryg ved at bevæge sig rundt på nogle af S-togsstationerne sent om aftenen, og jeg kan høre fra masser af mennesker, jeg kender, at de henter deres børn på S-togsstationerne, hvorimod de selv gik frivilligt hjem, da de var unge.
Margrethe Vestager (RV), 2011-11-16:
Jeg tror, at der er sket det, at kommunerne sådan set har været lydhøre og opmærksomme på, at der er et specielt behov, fordi Danmark er i en vanskelig økonomisk situation, og derfor har lyttet både til Folketingets partier som sådan og til de nuværende regeringspartier og vurderet, hvad der egentlig er realistisk, og dermed lagt sig på et anlægsniveau, som er betydelig højere end det, der var lagt op til i kommuneaftalen, og det, der er, om jeg så må sige, under normalen eller det gennemsnitlige i hvert fald.
Frank Aaen (EL), 1999-09-07:
Derfor vil jeg også godt med det samme sige, at den aftale, der er lavet med kommunerne og amterne om, at man kan ansætte 4.500 ældre ledige på ordinære vilkår, på sin vis er et gennembrud for den tankegang, som Enhedslisten har stået for, lige så længe vi har været i Folketinget.
Martin Lidegaard (RV), 2005-10-12:
I stedet for at lave en samlet pakke for hele børne- og daginstitutionsområdet har man travlt med – jeg frygter lidt af populistiske årsager – at komme frem med den første del af en pakke uden rigtig at have tænkt det hele igennem forinden, sådan at man starter med noget lidt løsrevet. Som flere har påpeget, følger der også utrolig megen administration med.
Dennis Flydtkjær (DF), 2021-01-21:
Jeg er enig i, at det er godt, at man får fjernet originalitetskravet for veteranbiler, og jeg kan glæde hr. Lars Boje Mathiesen med, at vi faktisk var flere partier, der havde det med i forhandlingerne, så det var altså ikke kun hr. Lars Boje Mathiesen selv.
Margrethe Vestager (RV), 2013-02-28:
Jeg synes, det er en udfordring, når hr. Leif Mikkelsen siger, at det ikke er ambitiøst, for jeg har sådan set tænkt det stik modsatte, altså at det at se, om vi kan få fat i kulturen – den kultur, som er det, der er det egentligt regelskabende – synes jeg er den ambition, man må have.
Ellen Trane Nørby (V), 2019-02-06:
For så vidt angår nødbehandlerbilen og det gode samarbejde, man har med Danfoss, er det jo en aftale, som regionsrådet i Region Syddanmark skal forholde sig til – mig bekendt her i foråret – i forhold til om man ønsker at forlænge den, og der er intet i vores sundhedsreform, der er til hinder for, at man fortsat kan have sådan nogle gode lokale aftaler.
Flemming Kofod-Svendsen (KRF), 1999-12-16:
En række initiativer er her taget, hvor vi målretter indsatsen over for dem, der virkelig har brug for en indsats, og hvor der samtidig er sket en tilgodeseelse af forskellige private initiativer, hvor ildsjælene virkelig får mulighed for at udfolde sig.
Kim Edberg Andersen (DD), 2024-11-12:
Er ordføreren bange for, at vi laver en lov her, som vi eventuelt ville kunne risikere at tabe en sag på, hvis der er en af dem her, der er fuldstændig lige så kvalificeret til et job, men som bliver fravalgt på grund af sit køn, som vælger at anlægge en sådan?
Hans Christian Schmidt (V), 1998-10-27:
Og dér har der jo været en forfejlet politik, som Enhedslisten desværre har sikret her i Folketinget, nemlig at man har kunnet sikre, at dansk erhvervsliv er blevet påført den ene voldsomt stigende udgift efter den anden for en lille reduktion i CO2-udslippet, hvorimod hvis vi tidligere var gået ind i joint implementation, så ville danske erhvervsvirksomheder kunne have investeret en del i de lande, der ligger omkring os, hvor man får meget mere miljø, meget mere CO2-udslipreduktion for de samme penge.
Anders Fogh Rasmussen (V), 2008-10-09:
Men forventningens glæde kan man ikke tage fra nogen, og jeg vil også gerne starte med at takke for en, jeg vil sige fredsommelig debat, der selvfølgelig også har været præget af den alvor, der bør hvile over en sådan debat i lyset af den økonomiske uro, der er i verden omkring os.
Kim Behnke (FP), 1997-12-05:
Hvis de nu skal til også at betale en afgift for at komme af med det affald, de plasticposer, hvor aviserne var i, osv., så er økonomien ikke længere til stede. Så sker der det, at Redan, Makir, Averhoff, og hvad de ellers hedder, siger: Vi vil slet ikke have det affald.
Flemming Møller Mortensen (S), 2015-03-10:
Det har altid været, hvis man har kunnet drage i tvivl, om menneskerettighederne i et værtsland har været overholdt eller undertrykt, eller om der har været mistanke om korruption i landet, som har præget beslutningen om, hvorfor et sportsarrangement eksempelvis er kommet til det bestemte land.
Jesper Langballe (DF), 2006-10-24:
Jeg kunne forestille mig, at fru Bente Dahl er lige så forbavset som jeg over fru Britta Schall Holbergs udsagn om, at det her lovforslag nærmest ikke gør nogen forskel, altså at der overhovedet ikke er lagt nogen sten i vejen for at stifte en friskole.
Kristian Thulesen Dahl (DF), 2016-03-04:
Det er jo også SF, der har en tidligere formand, hr. Villy Søvndal, der sagde i forbindelse med Hizb ut-Tahrir, at de skulle »Gå ad helvede til« – underforstået, at de mennesker, der har sådan et formørket syn, burde flytte til et andet land.
Ole Sohn (SF), 1999-11-16:
Men alt i alt synes jeg faktisk, at vi en gang imellem har lov til at sige, også fra talerstolen, også selv om vi er i opposition, at her er vi faktisk vidne til et forslag, som er ganske visionært og fremadrettet, og det er, som den socialdemokratiske kulturordfører, hr. Søren Hansen, indimellem siger, slet ikke så ringe endda.
Yvonne Herløv Andersen (CD), 1999-11-18:
I de senere år har der været gjort en stor indsats for at nå de mennesker, der, når vi skal sætte etiketter på dem, skiftevis er blevet kaldt for de svage, de marginaliserede, de skæve eksistenser, de fattige, de ensomme og nu til sidst de udstødte.
Frederik Vad (S), 2025-04-22:
Den har haft kæmpe betydning for, at vi har kunnet investere i og har folk til at operere kræftpatienter, til at passe vores børn, og minimumsnormeringerne bliver overholdt, til at undervise vores børn i skolen osv. – alt det, som andre europæiske lande misunder os.
Margrethe Vestager (RV), 2008-06-11:
F.eks. siger Erik Fabrin, KL's formand, her i foråret: Aldrig har puljetyranniet været større, aldrig har Folketingets appetit på at flytte prioriteringer fra kommunalbestyrelser til Folketinget været stærkere, aldrig har millimetertyranniet været mere udtalt.
Carsten Bach (LA), 2016-10-27:
Jeg selv og Liberal Alliance er enige i det budskab, der også ligger i lovforslaget her, om, at såfremt der skal foretages en overimplementering af EU's vandrammedirektiv, bør det foregå i en lokal dialog, bl.a. med vandrådet, lokale myndigheder, vandløbsejere og andre interessenter.
Per Clausen (EL), 2009-10-22:
Problemet er bare, at hvor Enhedslistens forslag byggede på, at man sørgede for, at der var en finansiering, sådan at institutionerne havde mulighed for at lave et godt måltid mad, har Venstres og regeringens forslag bygget på en grundlæggende holdning om, at for det første skal alting styres centralt, og for det andet skal det sikres, at der er indtægtsmuligheder for private i systemet.
Knud Erik Hansen (SF), 2001-03-27:
Der er jo ingen tvivl om, at Dansk Folkeparti vil have mere og mere og mere, men spørgsmålet er egentlig, om noget af det, der er sat i værk i efteråret, faktisk ikke også allerede har haft effekt, således at det mere, som Dansk Folkeparti konstant ønsker sig, faktisk ikke er nødvendigt. Jeg vil godt høre, hvordan hr. Peter Skaarup mener, at de tal, vi nu har om folk, der kommer fra SNG-landene, skal tolkes, hvor der i begyndelsen af efteråret kom ca. 30 om ugen.
Lise von Seelen (S), 2010-02-09:
Med forslaget her giver man mulighed for, at folk, når de endelig har fået bevilget et hjælpemiddel, selv kan få indflydelse på, hvordan udformningen skal være, og hvis det er i forhold til en ombygning i hjemmet på grund af et handicap, kan man også få indflydelse på, hvordan ombygningen skal finde sted.
Lars Løkke Rasmussen (V), 2008-12-03:
Nu tror jeg i øvrigt, at vi blander forskellige ting sammen, for det, spørgeren spørger til, er jo for så vidt indeværende år, hvor situationen er den, at kommunerne - det er historie nu - jo altså sidste år forgreb sig fuldstændig på de forbrugsrammer, der var aftalt med kommunerne sidste sommer, og vedtog budgetter for 2008, som, når man lagde dem op ved siden af hinanden, var markant ud over det, der var aftalt.
Pia Adelsteen (DF), 2015-02-17:
Jeg vil da sige, at det godt kan virke meget mærkeligt, at hvis barnet overlever fødslen og kvinden holder de 14 uger, manden har holdt de 2 uger, og hvis barnet så dør, så får kvinden ret til 14 uger igen – hvis barnet vel at mærke ikke er fyldt 32 uger – mens manden ingenting får.
Margrete Auken (SF), 2003-05-07:
Når man skærer i hjælpen til Malawi eller Eritrea eller simpelt hen bare fjerner hjælpen til Zimbabwe og ser, at store dele af befolkningen virkelig bliver nødlidende, fordi man trækker sig ud, er det altså ganske forskrækkeligt for vore forpligtelser over for menneskerettighederne, hvis man har det andet sæt rettigheder med.
Thomas Jensen (S), 2010-11-30:
Problemet med lovens nuværende udformning er, at der ved meddelelse af nye fradrag for forbedringer eller ændringer af eksisterende fradrag for forbedringer anvendes en omberegningsmetode, som medfører, at grundskatteloftet bliver lavere end formålet med at skabe et sammenligningsgrundlag med årets aktuelle vurdering.
Peder Hvelplund (EL), 2025-02-21:
Jeg vil da også gerne kvittere for det forhandlingsforløb, der har været, og vil også gerne bekræfte, at vi har haft et meget grundigt forhandlingsforløb, hvor vi har inviteret interessenter og videnspersoner ind og dermed sikret, at vi har haft et godt vidensgrundlag at træffe den her væsentlige beslutning på.
Karsten Lauritzen (V), 2015-12-04:
Jeg skal beklage, at man ikke har kunnet overholde høringsfristen på 4 uger, men det skyldes jo bl.a. hensynet til, at vi skal have det vedtaget inden jul, så det forhåbentlig kan træde i kraft med en EU-godkendelse først i januar næste år, for hvis det ikke sker, bliver elbilerne med den konstruktion, der ligger nu, hvor afgiftsfritagelsen for elbiler løber ud den 31. december i år, jo ramt af den fulde registreringsafgift, og så kan de, der er bekymret for, om elbilmarkedet går i stå, i hvert fald se det ske.
Kristian Pihl Lorentzen (V), 2021-10-13:
Spørgsmålet lyder således: Hvad er ministerens holdning til, at lodsejernes retskrav på at undgå oversvømmelser langs Gudenåen mellem Silkeborg og Kongensbro ikke er blevet efterlevet i de seneste 10-15 år på grund af uklarhed og tvetydigheder i vandløbslovgivningen om kommunens handlepligt?
Morten Bødskov (S), 2009-11-19:
Hvis regeringen fortsætter sin hidtidige vej med stadig større og ufinansierede skattelettelser, ja, så må vi sige, at recepten er klar: Det er en større nedslidning af velfærden, det er et endnu større hul i kassen, og det vil skade holdbarheden i dansk økonomi varigt.
Mette Thiesen (DF), 2025-04-22:
Huset brænder, og inden Moderaterne har fået undersøgt, hvem der skal have ansvaret for at slukke branden, eller man har fået skabt en debat – som fru Trine Bramsen sagde tidligere – om, hvorvidt huset brænder, eller man har undersøgt, i hvor høj grad huset brænder, så er huset brændt ned.
Kristian Thulesen Dahl (DF), 2000-11-21:
Jeg synes egentlig, den sidste runde svar her meget tydeligt gør det klart, at vi her har at gøre med et dokument, som i bedste fald er ligegyldigt, ikke skal ændre noget som helst, men i værste fald faktisk efterlader mange spørgsmål uafklaret.
Jens Joel (S), 2022-03-25:
Her er det især afgørende at forbedre hjælpen til børn med særlige behov, gøre op med det pres, mange børn oplever i uddannelseslivet, styrke det pædagogiske personales kompetencer og fremme et bredt dannelsesbegreb, bedre muligheder for børns leg, trivsel, læring og udvikling.«
Pernille Vermund (NB), 2022-05-17:
For når der går proces i sådan nogle forslag, i forslag, hvor vi formentlig – mange af os – ville kunne blive enige om noget, der peger i den her retning, men som man er imod, fordi der er en forligskreds, eller fordi det kom fra den forkerte side af Folketingssalen, eller fordi man ikke selv fremsatte forslaget, så glemmer man jo, at mens tiden går, mens der går proces i det, mens man forhaler andres gode forslag for at kunne sætte sit eget navn på dem, så er der mennesker derude, der kommer til skade og ikke får den hjælp, de skal have.
Morten Homann (SF), 2003-02-20:
Jeg synes, det er en forkert tankegang, at det skal være økonomien, som kan forhindre byggeriet; at man i en konkret kommune kan sidde og tælle på knapperne, om man har råd til at finansiere de 7 pct., og at det er dét, der afgør, om man kan bygge alment byggeri eller ej.
Mai Mercado (KF), 2017-02-21:
Regeringen sætter dog ind med flere tiltag, der bl.a. vil understøtte indsatsen mod hjemløshed, det gælder arbejdet med at sikre, at der tilvejebringes flere billige boliger, og regeringens forslag om at indføre et socialt frikort, som øger den skattefri indtægt for de mest udsatte borgere, og det kan eksempelvis være hjemløse.
Ole Sohn (SF), 2003-10-22:
Det er vigtigt, at vi får præciseret nærmere, at man skelner mellem tidsskrifter og bøger, hvad angår kopiering, og at vi også får sat grænser ind for, at man ikke kan tage kopi af kopier, og at vi måske overvejer - hvilket vi selvfølgelig ikke kan gøre i den her sammenhæng, men SF vil på et senere tidspunkt rejse spørgsmålet om det - hvorvidt man skal indføre en fradragsret for studerende til køb af lærebogsmaterialer, netop for at undgå, at man af økonomiske grunde tvinges til at foretage ulovlig kopiering, men at man tværtimod kan købe de lærebøger, som er forudsætningen for, at der bliver skrevet nye lærebøger, og som er en forudsætning for, at man kan gennemføre sin uddannelse.
Ole Sohn (SF), 2002-03-19:
Men som sagt bygger vores ændringsforslag på et forsøg på at vise, at der er et alternativ til at sammensætte en finanslov så kortsigtet og snæversynet, som regeringen har gjort med hjælp fra Dansk Folkeparti. Og så skal jeg lige afslutningsvis sige, at vores stemmeafgivning her senere her på aftenen naturligvis er præget af, hvad vi synes er godt, og hvad vi synes er skidt. Vi vil stemme for en række forslag, hvor vi måske ikke i alle kommaer i teksten er enige i den måde, som forslagsstillerne har formuleret det på, men hvor vi er enige i det sigte, der ligger i det, og ligeledes det modsatte.
Lars Løkke Rasmussen (M), 2025-04-08:
Forslagsstillerne henviser til, at der er behov for at analysere, hvad den nye politiske situation efter præsidentvalget i USA, den fortsatte russiske angrebskrig mod Ukraine og de øvrige geopolitiske spændinger og forskydninger betyder for vores sikkerhed i Danmark, i Norden og i Europa.
Stine Brix (EL), 2018-05-23:
Altså, hvis vi lavede en parallel til sundhedsvæsenet, ville det jo være helt utænkeligt, at det skulle være op til den enkelte region, om man ville stille et behandlingstilbud til rådighed – altså at man, kun hvis man boede i Region Midtjylland eller Sjælland, ville kunne få en given behandling.
Kristian Thulesen Dahl (DF), 2000-11-09:
: man skal have 100 mio. kr. mere i kassen. På Dansk Folkepartis vegne vil jeg sige, at der skal fokuseres mere på miljø end på afgifter, når vi snakker miljøafgifter, og derfor er det afgørende for os, at der er fokuseret på miljøet.
Line Barfod (EL), 2010-10-26:
Altså, hvad er det for et konkret arbejde, man vil gøre for at få fat i de her hælere, så det ikke bare bliver noget symbolsk med, at vi hæver strafferammen, men at man rent faktisk sætter ind i forhold til hælerne og rent faktisk gør noget for, at folk bliver klar over, at her er en risiko, og hvis der er nogle, der bliver dømt, så rent faktisk også gør en del ud af at få i medierne, at her er der altså nogle, der bliver dømt og får en hård straf, fordi de har købt hælervarer.